
Onsdag 14. September:

Wild at Heart



USA  1990

Regi: David Lynch
Etter å ha sonet ferdig en drapsdom, gjenopptar Sailor Ripley sin romantiske forbindelse med rikmannsdatteren Lula Fortune,  til sistnevntes mors store bestyrtelse. De unge elskende legger så ut på en episk flukt til California gjennom de solsvidde Sørstatene, halvmytologisk fremstilt av regissør David Lynch.  

-------------------------------------------------------------------------

Fredag 23. September:

Angel Heart




USA  1987

Regi: Alan Parker
Privatdetektiven Harry Angel får i oppdrag å spore opp sangeren Johnny Favorite. Han finner lite annet enn  en rekke uhyggelige dødsfall i kjølvannet av etterforskningen, samt en gryende fornemmelse av selv å være på vei mot undergangen. Filmen refererer både til Goethes Faust og Dantes Inferno, og regnes av mange som åttiårenes beste skrekkfilm.

-------------------------------------------------------------------------

Onsdag 05. Oktober:

Der Himmel über Berlin

Vest-Tyskland  1987

Regi: Wim Wenders

Finnes det engler i Berlins gater? Hvilke forordninger  foreligger for en engel som ønsker å oppgi sitt himmelske embete for å kurtisere en kvinne av kjøtt og blod? Og hvem er egentlig Peter Falk? Om enn noe pretensiøs og teologisk forvrøvlet, er ”Lidenskapens Vinger” fortsatt en bevegende filmopplevelse, med musikalske innslag av blant andre Nick Cave & The Bad Seeds.

-------------------------------------------------------------------------

Fredag 21. Oktober: 

Monty Python and the Holy Grail

Storbritannia  1975

Regi: Terry Gilliam / Terry Jones
Uansett hva Dan Brown har  å si om temaet, mener vi at siste ord i debatten om den hellige gral fortsatt tilhører Monty Python. I dette historiske dramaet finner du alt du ville vite om gralsridderne men aldri våget å spørre om.

!!!:

Onsdag 02. November:

The Boondock Saints

Canada/USA  1999

Regi: Troy Duffy
To katolske brødre blir nabolagets “helgener” etter å ha kommet I skade for å ta livet av noen av strøkets kriminelle. Etter hvert finner de ut at de like godt kan utrydde alle uønskede elementer i Boston når de først er i gang, overbevist om at de løper Guds ærend på jorden. Det lokale politiet ser heller ingen særlig grunn til å gripe inn mot helgenenes virksomhet – de gjør jo bare det de selv har ønsket å gjøre i alle år…

Fredag 18. November

???????????

Den offisielle forklaringen på at vi har latt denne datoen stå åpen er at vi har et genuint ønske om å gi dere alle en fantastisk overraskelse. Den uoffisielle forklaringen er at vi plutselig slapp opp for idéer, eventuelt at vi ikke klarte å bli enige oss imellom hva vi skulle vise. Vi håper med dette å la spenningen og forventningene bygge seg opp til patologiske høyder før vi frigir mer informasjon.

-------------------------------------------------------------------------

Onsdag 30. November

It’s a Wonderful Life

USA  1946

Regi: Frank Capra 

Ingen kan vel beskylde oss for å være overvettes originale, men vi syntes vi måtte avslutte semesteret med alle julefilmers julefilm. Problemene har tårnet seg opp for forretningsmannen George Bailey, både på det familiære og det karrieremessige plan, og på selveste julekvelden beslutter han å begå selvmord. Men hva har man de himmelske hærskarer for? En aldrende engel forbarmer seg nemlig over vår helt, og viser ham hvordan verden hadde sett ut uten ham…

Filmforumet tar forbehold om plutselige og tilsynelatende helt umotiverte endringer i programmet kort tid før forestilling. Ha tålmodighet med oss… 

INFO:

Visningene finner sted på det nye kinorommet i Teorifagsbygget Hus 6, rom 6.221 (inngang fra Hus 2 plan 2, se etter stort rødt skilt med teksten "VIS").

Onsdager starter forestillingene klokken 17:00, fredager klokken 19:00. Etter fredagsvisningene følger vi opp med nachspiel på et dertil egnet sted.

Vi ønsker velkommen til et langt og forhåpentligvis begivenhetsrikt høstsemester!

